Document ID: 32014R1376

AZ EURÓPAI KÖZPONTI BANK 1376/2014/EU RENDELETE
(2014. december 10.)
a kötelező tartalék képzéséről szóló 1745/2003/EK rendelet (EKB/2003/9) módosításáról
(EKB/2014/52)
AZ EURÓPAI KÖZPONTI BANK KORMÁNYZÓTANÁCSA,
tekintettel a Központi Bankok Európai Rendszere és az Európai Központi Bank Alapokmányára és különösen annak 19.1. cikkére,
tekintettel a kötelező tartalékok Európai Központi Bank által történő alkalmazásáról szóló, 1998. november 23-i 2531/98/EK tanácsi rendeletre (1),
tekintettel az Európai Központi Bank szankciók kirovására vonatkozó hatásköréről szóló, 1998. november 23-i 2532/98/EK tanácsi rendeletre (2),
mivel:
(1)
A Központi Bankok Európai Rendszere és az Európai Központi Bank Alapokmányának 19.1. cikke lehetővé teszi az Európai Központi Bank (EKB) Kormányzótanácsa számára azt, hogy a kötelező tartalék kiszámítására és meghatározására vonatkozó szabályokat állapítson meg. A kötelező tartalék képzésére vonatkozó részletszabályok az 1745/2003/EK európai központi banki rendeletben (3) (EKB/2003/9) kerültek meghatározásra.
(2)
2014. július 3-án a Kormányzótanács akként döntött, hogy 2015. január 1-jei hatállyal a négyhetes ciklusról hathetes ciklusra változtatja meg a monetáris politikai üléseinek gyakoriságát, valamint ennek megfelelően a tartalékolási időszakot is négy hétről hat hétre változtatta.
(3)
Az 1745/2003/EK rendelet (EKB/2003/9) alapján a tartalékolási időszak azon időszak, amelyre vonatkozóan a tartalékképzési kötelezettségek betartására vonatkozó számításokat elvégzik, és amely alatt az ilyen kötelező tartalékot a tartalékszámlán kell tartani.
(4)
A tartalékolási időszak hosszában bekövetkező változás nincs hatással azon kötelezőtartalék-számításokra, amelyeknek azon intézmények, amelyekre az 1071/2013/EU európai központi banki rendelet (4) (EKB/2013/33) alapján teljes adatszolgáltatási kötelezettség vonatkozik, meg kell, hogy feleljenek a kötelező tartalékolási időszak alatt. Egy adott tartalékolási időszak tekintetében a tartalékalapot az ilyen intézmények az 1071/2013/EU rendelet (EKB/2013/33) alapján a tartalékolási időszak kezdő hónapjánál két hónappal korábbi hónapra vonatkozó adatok alapján számítja ki. Másrészről a tartalékolási időszak hosszában bekövetkező változás hatással van az azon intézmények kötelező tartalékainak kiszámítására, amelyekre az 1071/2013/EU rendelet (EKB/2013/33) alapján negyedéves adatszolgáltatási kötelezettség vonatkozik, mivel a negyedéves időszak mostantól két tartalékolási időszakból fog állni.
(5)
Ezért az 1745/2003/EK rendeletet (EKB/2003/9) ennek megfelelően módosítani kell,
ELFOGADTA EZT A RENDELETET:
1. cikk
Módosítások
Az 1745/2003/EK rendelet (EKB/2003/9) a következőképpen módosul:
(1)
A 3. cikk (4) bekezdése helyébe a következő szöveg lép:
„(4) Az Európai Központi Bank 1071/2013/EU rendelete (EKB/2013/33) (5) 9. cikke (1) bekezdésében meghatározott felmentésben részesített intézmények (»mérték alatti« intézmények) esetén a negyedév végét követő harmadik hónapban kezdődő tartalékolási időszakkal kezdődő két egymást követő tartalékolási időszakra nézve a tartalékalapot az 1071/2013/EU rendelet (EKB/2013/33) III. melléklete 1. részének 4. pontjával összhangban szolgáltatott negyedéves adatok alapján számítják ki. Ezen intézmények az 5. cikkel összhangban jelentik be kötelező tartalékukat.
(2)
A 7. cikk (1) bekezdése helyébe a következő szöveg lép:
„(1) Amennyiben az EKB Kormányzótanácsa a (2) bekezdés szerint nem dönt a naptár módosításáról, a tartalékolási időszak a Kormányzótanács azon ülését követő elsődleges refinanszírozási tevékenység elszámolási napján kezdődik, amelyen a monetáris politika helyzetének havi értékelése napirendre kerül. Az EKB Igazgatósága minden egyes naptári év kezdetét legalább három hónappal megelőzően közzéteszi a tartalékolási időszakok naptárát. E naptárt az Európai Unió Hivatalos Lapjában, valamint az EKB és a résztvevő NKB-k honlapjain teszik közzé.”
(3)
A 3. cikk (1) és (3) bekezdésében, a 4. cikk (1) bekezdésében, az 5. cikk (5) bekezdésében, a 10. cikk (6) bekezdésében, a 11. cikkben és a 13a. cikk (1) bekezdése b) pontjában foglalt, a 2423/2001/EK rendeletre (EKB/2001/13) történő hivatkozás helyébe az 1071/2013/EU rendeletre (EKB/2013/33) történő hivatkozás lép.
(4)
Az 5. cikk (3) bekezdésében és a 13. cikk (4) bekezdésében foglalt, a 2423/2001/EK rendelet (EKB/2001/13) 5. cikkére történő hivatkozás helyébe az 1071/2013/EU rendelet (EKB/2013/33) 6. cikkére történő hivatkozás lép.
(5)
A 13. cikk (2) bekezdésében foglalt, a 2423/2001/EK rendelet (EKB/2001/13) II. mellékletére történő hivatkozás helyébe az 1071/2013/EU rendelet (EKB/2013/33) III. mellékletére történő hivatkozás lép.
2. cikk
Záró rendelkezés
Ez a rendelet az Európai Unió Hivatalos Lapjában való kihirdetését követő napon lép hatályba.
Kelt Frankfurt am Mainban, 2014. december 10-én.

Labels: 2
4